b'\n_START_ARTICLE_\nDennis Wideman\n_START_SECTION_\nJuniorivuodet\n_START_PARAGRAPH_\nEnnen ammattilaisuraansa Wideman pelasi vuodet 1999\xe2\x80\x932004 OHL-junioriliigaa. Ensimm\xc3\xa4iset puolitoista kautta h\xc3\xa4n pelasi Sudbury Wolvesin riveiss\xc3\xa4 ennen tammikuussa 2001 tapahtunutta siirtoa London Knightsiin, jossa h\xc3\xa4n pelasi kolme ja puoli kautta. Knights antoi kaupassa Wolvesille vaihdossa Dan Jancevskin ja Chris Kellyn. Hy\xc3\xb6kk\xc3\xa4\xc3\xa4v\xc3\xa4n puolustajan roolissa pelanut Wideman esiintyi OHL-urallaan yhteens\xc3\xa4 292:ssa runkosarjaottelussa, joissa h\xc3\xa4nelle kertyi 251 tehopistett\xc3\xa4, 96 maalia ja 155 sy\xc3\xb6tt\xc3\xb6pistett\xc3\xa4. Eniten pisteit\xc3\xa4 h\xc3\xa4n teki kausilla 2001\xe2\x80\x932002 ja 2003\xe2\x80\x932004, ensiksi mainitulla 69 tehopistett\xc3\xa4 (27 maalia ja 42 sy\xc3\xb6tt\xc3\xb6pistett\xc3\xa4) 65 runkosarjaottelussa, ja j\xc3\xa4lkimm\xc3\xa4isell\xc3\xa4 65 tehopistett\xc3\xa4 (24 maalia ja 41 sy\xc3\xb6tt\xc3\xb6pistett\xc3\xa4) 60 runkosarjaottelussa._NEWLINE_Pudotuspeliotteluja h\xc3\xa4nelle kertyi OHL:ss\xc3\xa4 58, joissa h\xc3\xa4n teki 49 tehopistett\xc3\xa4, 18 maalia ja 31 sy\xc3\xb6tt\xc3\xb6pistett\xc3\xa4. Vuosina 2001, 2003 ja 2004 h\xc3\xa4n oli pudotuspeleiss\xc3\xa4 joukkueensa kolmanneksi eniten pisteit\xc3\xa4 tehnyt pelaaja ja vuonna 2002 nelj\xc3\xa4nneksi eniten pisteit\xc3\xa4 tehnyt pelaaja. Runkosarjassa h\xc3\xa4n sijoittui seuransa sis\xc3\xa4isess\xc3\xa4 pistep\xc3\xb6rssiss\xc3\xa4 kaudella 2001\xe2\x80\x932002 kolmanneksi, kaudella 2002\xe2\x80\x932003 nelj\xc3\xa4nneksi ja kaudella 2003\xe2\x80\x932004 kuudenneksi. Viimeisen OHL-kautensa p\xc3\xa4\xc3\xa4tytty\xc3\xa4 Wideman valittiin vuonna 2004 liigan ensimm\xc3\xa4iseen t\xc3\xa4hdist\xc3\xb6kent\xc3\xa4lliseen, ja h\xc3\xa4n sijoittui tuolloin toiseksi \xc3\xa4\xc3\xa4nestyksess\xc3\xa4 liigan vuoden puolustajasta. Palkinto meni Plymouth Whalersin James Wisniewskille.\n_START_SECTION_\nAmmattilaisura\n_START_PARAGRAPH_\nWideman sai NHL-varauksen kes\xc3\xa4ll\xc3\xa4 2002, jolloin Buffalo Sabres varasi h\xc3\xa4net numerolla 241 uusien pelaajien varaustilaisuuden kahdeksannella kierroksella. H\xc3\xa4n ei kuitenkaan saanut seuraavien vuosien aikana sopimusta Sabresiin, joten kes\xc3\xa4ll\xc3\xa4 2004 h\xc3\xa4n solmi vapaana pelaajana sopimuksen St. Louis Bluesin kanssa. H\xc3\xa4n teki ammattilaisdebyyttins\xc3\xa4 my\xc3\xb6hemmin samana vuonna St. Louisin silloisen farmiseuran Worcester IceCatsin riveiss\xc3\xa4 AHL-liigassa. H\xc3\xa4n pelasi IceCatsin riveiss\xc3\xa4 79 AHL:n runkosarjaottelua, joissa syntyi tehot 13 maalia ja 30 sy\xc3\xb6tt\xc3\xb6pistett\xc3\xa4. Wideman sijoittui Worcesterin sis\xc3\xa4isess\xc3\xa4 pistep\xc3\xb6rssiss\xc3\xa4 sijalle kolme Jay McClementin ja Jon DiSalvatoren j\xc3\xa4lkeen, AHL:n tulokkaiden pistep\xc3\xb6rssiss\xc3\xa4 sijalle seitsem\xc3\xa4n ja AHL-puolustajien pistep\xc3\xb6rssiss\xc3\xa4 sijalle kolmetoista. _NEWLINE_H\xc3\xa4n aloitti my\xc3\xb6s ty\xc3\xb6sulun j\xc3\xa4lkeisen NHL-kauden 2005\xe2\x80\x932006 AHL:ss\xc3\xa4 Peoria Rivermeniss\xc3\xa4, mutta marraskuussa 2005 h\xc3\xa4net kutsuttiin Bluesin NHL-miehist\xc3\xb6\xc3\xb6n, jossa h\xc3\xa4n pysyi koko loppukauden. Wideman pelasi ensimm\xc3\xa4isen NHL-ottelunsa 9. marraskuuta, jolloin Blues kohtasi Columbus Blue Jacketsin. Ensimm\xc3\xa4isen pisteens\xc3\xa4 Wideman teki NHL:ss\xc3\xa4 12. marraskuuta (sy\xc3\xb6tt\xc3\xb6piste ottelussa, jossa Blues kohtasi Nashville Predatorsin) ja ensimm\xc3\xa4isen maalinsa 1. joulukuuta ottelussa Blue Jacketsia vastaan. H\xc3\xa4n pelasi ensimm\xc3\xa4isell\xc3\xa4 NHL-kaudellaan 67 runkosarjaottelua, joissa h\xc3\xa4n teki 24 tehopistett\xc3\xa4, kahdeksan maalia ja 16 sy\xc3\xb6tt\xc3\xb6pistett\xc3\xa4, eniten kaikista Blues-puolustajista. J\xc3\xa4\xc3\xa4aikaa h\xc3\xa4n sai keskim\xc3\xa4\xc3\xa4rin 21 minuuttia ja 41 sekuntia ottelua kohden, mik\xc3\xa4 oli kolmanneksi eniten St. Louisin sis\xc3\xa4isess\xc3\xa4 tilastossa Christian B\xc3\xa4ckmanin ja Eric Brewerin j\xc3\xa4lkeen. Kesken kauden 2006\xe2\x80\x9307 Wideman kaupattiin Boston Bruinsiin, joka etsi uutta hy\xc3\xb6kk\xc3\xa4\xc3\xa4v\xc3\xa4\xc3\xa4 puolustajaa vaihdettuaan Paul Maran pois vaihdossa hy\xc3\xb6kk\xc3\xa4\xc3\xa4j\xc3\xa4 Brad Boyesiin._NEWLINE_Wideman edusti Bruinsia kolme vuotta ja teki t\xc3\xa4h\xc3\xa4nastisen NHL-uransa piste-enn\xc3\xa4tyksen kaudella 2008\xe2\x80\x932009. H\xc3\xa4n teki tuolla kaudella 50 tehopistett\xc3\xa4, 13 maalia ja 37 sy\xc3\xb6tt\xc3\xb6pistett\xc3\xa4, 79 runkosarjaottelussa. Wideman siirtyi kes\xc3\xa4ll\xc3\xa4 2010 Florida Panthersiin, jolloin Boston sai vaihdossa hy\xc3\xb6kk\xc3\xa4\xc3\xa4j\xc3\xa4t Nathan Horton sek\xc3\xa4 Gregory Campbell. H\xc3\xa4n edusti Panthersia vajaan kauden, helmikuuhun 2011 asti, jolloin h\xc3\xa4n siirtyi NHL:n siirtotakarajap\xc3\xa4iv\xc3\xa4n\xc3\xa4 Washington Capitalsiin vaihdossa Jake Hauswirthiin ja kolmannen kierroksen varausvuoroon._NEWLINE_Wideman teki kaudella 2011\xe2\x80\x932012 Capitalsissa 46 pistett\xc3\xa4 82 runkosarjaottelussa, ja h\xc3\xa4net valittiin kauden aikana NHL:n t\xc3\xa4hdist\xc3\xb6otteluun. Widemanista oli tulossa hein\xc3\xa4kuussa 2012 vapaa pelaaja, mutta Calgary Flames hankki h\xc3\xa4nen oikeudet Capitalsilta ja teki h\xc3\xa4nen kanssaan viisivuotisen sopimuksen kes\xc3\xa4kuun lopulla. Vaihdossa Flames antoi Jordan Henryn ja viidennen kierroksen varausvuoron kes\xc3\xa4lle 2013._NEWLINE_Kaudella 2015\xe2\x80\x932016 Wideman jyr\xc3\xa4si linjatuomari Don Hendersonin poikittaisella mailalla. Wideman itse kiisti tapauksen tahallisuuden, mutta h\xc3\xa4net kuitenkin katsottiin syylliseksi ja tuomittiin 20 ottelun pelikieltoon, mink\xc3\xa4 lis\xc3\xa4ksi h\xc3\xa4n menetti kausipalkastaan yli puoli miljoonaa dollaria. Henderson sai taklauksesta aivot\xc3\xa4r\xc3\xa4hdyksen eik\xc3\xa4 pystynyt loppukauden aikana tuomitsemaan otteluita. Wideman ehti k\xc3\xa4rsi\xc3\xa4 pelikieltoaan 19 ottelun ajan ennen kuin puolueeton v\xc3\xa4limiesk\xc3\xa4sittelij\xc3\xa4 puolitti alkuper\xc3\xa4isen pelikiellon kymmeneen otteluun. Wideman ehti istua yht\xc3\xa4 ottelua vaille koko pelikieltonsa, mutta h\xc3\xa4n joutui maksamaan alkuper\xc3\xa4isest\xc3\xa4 564\xc2\xa0517 dollarin sakostaan vain puolet eli 282\xc2\xa0258 dollaria. Huhtikuussa 2017 Henderson ilmoitti asianajajansa v\xc3\xa4lityksell\xc3\xa4 nostavansa siviilikanteen sek\xc3\xa4 Widemania ett\xc3\xa4 Flamesia vastaan ja vaativansa 10 miljoonan dollarin vahingonkorvauksia useista, fyysisist\xc3\xa4 ja henkisist\xc3\xa4 kiputiloista. Hendersonin ura ammattilaiserotuomarina on tapauksen johdosta todenn\xc3\xa4k\xc3\xb6isesti ohi._NEWLINE_Wideman lopetti pelaajauransa kauden 2016\xe2\x80\x932017 j\xc3\xa4lkeen.'